Eskom-eenhede buite werkingArgieffoto Eskom het Woensdag gesê hy moes beurtkrag instel nadat hy ŉ vermindering in kragopwekking beleef het en verskeie eenhede buite werking is. “Eenheid 3 by Majuba-kragstasie se voerband het vasgehaak en eenheid 2 by Duvha het gisteraand afgeskakel weens ŉ tegniese fout,” het Eskom in ŉ verklaring gesê. Werk duur steeds voort by Koeberg ná ŉ tegniese fout Sondag op een van die eenhede. Eskom het Maandag gesê hy verloor 900 MW weens dié eenheid wat van die netwerk afgehaal moes word. Die eenheid sal na verwagting teen die einde van die week weer in werking wees, maar word op 9 Februarie weer afgehaal vir geskeduleerde instandhouding. Die betrokke eenheid sal dan eers weer in Mei beskikbaar wees. Eskom het vroeër Woensdag aangekondig dat hy fase 1-beurtkrag tussen 10:00 en 22:00 gaan toepas. Besoek Eskom se webwerf vir meer inligting oor die beurtkragskedules.